Sa Gerusalemme vittoriosa

Cantigu segundu

Prinzipiada dae s'essida de sos Ebreos dae s'Egittu, sutta su cumandu de Mosè, e prosighidi fina a su Regnu de su Re Salomone.

                          1.
Pustis chi de sa Genesi cantesi
E de Giobbe saffligidu attentamente,
Iscugiademi tottu, si fattesi
Calchi isbagliu, Lettores, pro accidente
Mentres chi eo in sa niente mi fissesi
Espoinner de sa bibbia solamente,
Cantu b’hiat d'istruttivu e luminosu
Cun su modu pius breve e cumpendiosu.

                          2.
Su primu cantu hai finidu in sa morte
De Zuseppe s'amabile e Faraone,
Chi hat irricchidu e onoradu in Corte
Sos fìzos de s'Ebrea Nazione.
Como, un'ateru Re mudat sa sorte
Tottu riduit in afflizione.
Cant'ingannat e variat su mundu
S'osservat custu in su cantu segundu.

                          3.
Leggide attentamente, Cristianos
Custu cantu tenidelu in memoria,
De Mose, Zuighes e Soberanos
De Saul, e David bos dat s'istoria;
Fattos divinos, e nient'umanos,
Ch'istruint e bos ghiant a sa gloria .
Det fagher custu cantu conclusione
Pustis mortu su sabiu Salomone.
 
                          4.
Pro Re nou ins'Egittu hant coronadu
Atter'unu giamadu Faraone,
Cust'est crudele, e d'odlu impastadu
Inimigu a s'Ebrea Nazione,
A sos Ebreos tottu hat cumandadu
A cogher terra e a fagher mattone.
Tottu s'Egittu ancora s'est inimigu.
D'Israel, cand'innanti fìt amigu.

                           5.
Su Re in tronu non si creet siguru
Gherra o ribellione si timiat.
Cun su coro de marmaru e pius duru
Dogni die trabaglios lis cresciat,
A sas maestras de partu hat nadu puru
De occhire ogni fìzu chi naschiat:
Ma custas attendiana tottu a cua
Non nd'hat mortu nè Sepora nè Pua.

                           6.
Custas mastras devotas e umanas
Timende a Deus, no hant ubbididu,
Dana a su Re iscusas sas pius sanas
Chi lis hat custu fattu corregidu,
«Sas Ebreas non sunt Egizianas
«Custas avvisant pustis partoridu».
Gai s'Ebrea e provvida natura
Creschid'hat senza contu ne misura.

                           7.
Pustis su Re crudele hat intimadu
A s'Egittu una noa ordinazione;
Ch'in su riu currente haerent bettadu
Sos fizos de s'Ebrea nazione.
Chi sas pinzinnas solu haerent salvadu
Su restu tott'andet in perdizione
Los bettant in su riu totalmente
Mosè solu est salvadu pro a?????? (chiedere parola finale)

                          8.
Sa fiza de su Re fit passizende
Bid'hat in mesu a giunco unu coffinu,
In su Nilu, e l'abberit coitende
Intro b’hiat incontradu unu infantinu,
Iss'hat pensadu chi s'abba undelende
L'hat gittu a s'oru, a su sou destinu;
Pro bellesa o pro amore intenerida
L'hat liberadu e salvadu sa vida.

                             9.
Si oltat a s'unida cumpagnia
Chi fit inie pro abbaidare,
Narzende: «Ah! si una tita eo tenia
«Pro l'allattare e pro mi lu pesare!»
Una pizzinna giamada Maria
Rispondet «A bi ando a nde chircare?
«Bae:» E partit cun gustu e meda brama
E gittu l'hat pro tita sa sua mamma.

                            10.
Termut hat su pizzinnu incumandadu
A sa tadaja in s'oru de su riu,
Custa fit mamma, e l'hat ben'allattadu
Cunservadu in salude, sanu e biu,
Sende mannu a Termut l'hat cunsignadu
Chi l'hat pagadu su tadagioriu
L'adotta custa fiza de su Rè
E a nomen giamadu l'hat Mosè.

                            11.
Fattu mannu Mosè, robustu e sanu
Cun frades e parentes, s’amaiat,
Dadu hat sa morte a unu Egizianu
Chi unu de sos frades iscudiat.
L'ischit su Re e luego dat manu
De lu tenner a mortu lu cheriat
Su Re pro l'arrestare luego mandat
Fuit Mosè; a Madian sin'andat

                          12.
Cun sa fiza de Jetru, ch'est Sepora
In Madian Mosè s'est cogiuadu,
Fiza de Sazerdote, e Re ancora
Cun cihe hat duos fizos generadu,
A su sogru serviat a dogn'ora
Chi l'hat amadu e l'hat beneficadu;
Ne hat tentu a birgonza e disonore
De fagher d'ervegalzu e de pastore.

                          13.
Unu die Mosè fit cun s'ama
In su monte Horebu pasturende;
Bidet in d'unu ru una fiama
Sempre allutta e linna non brugiende,
S'accostat e de ider tenet brama,
Ma cando s'est Mosè accurziende,
Deus li narat: «No avanzes tantu
«Isculzadi: Ue ses, est logu Santu».

                          14.
Narat s'Anghelu a Mosè: chi sos clamores
De sos Israelitas hat intesu,
Chi pro sas tirannias e dolores
Contra de sos Ebreos, fit offesu,
Chi fini ischiavos, pius de servidores
E cheret custu populu difesu.
Custu cumandu est riservadu a tie
Su Deus de Abram cheret gasie.

                          15.
Faghe prestu Mosè, a s'Egìttu anda
E libera s'Ebrea eletta zente:
Gasie a Faraone li cumanda
Nesit: «Non poto, so balbuziente»,
Lea sa verga iscude da ogni banda
Sa verga ti si oltat in serpente.
Pro fagher ogni cosa a perfezione
Leadi a frade totu, ch'est Arone.

                          16.
Faedda innanti sa familia Ebrea
E narali chi Eo ti mandesi,
Pro partire a sa terra Cananea
Chi ad Abramu e Isaccu promittesi.
Sa zente de s'Egittu ingrata e rea
Bastante fìn'a oe tolleresi,
Risolvedi a partire de una ia
Confida sempre in sa potenzia mia.

                          17.
Mosè a su cumandu hat ubbididu
E faghet a s'Egittu sa partida,
E s'est dai su sogru dispedidu
Cun muzere e familia tott’unida,
Arone fit de tottu prevennidu
S'impresa li fìt nota e suggerida
Andat custu e caminu a l'incontrare
E intrant a s'Egittu ambo sumpare.

                          18.
Send'in s'Egittu unu e ateru frade
Los agatant in pena e in turmentu,
Lis nesint: chi s'issoro libertade
Pro cumandu Divinu in manu hant tentu,
Ebreos tottu cuntentos istade
E pro miraculosu esperimentu,
Istesit dogni Ebreu persuadidu
De sighere a Mosè hant promittidu.

                          19.
Mosè s'est cuh Arone presentadu
A Faraone, inimigu crudele,
Nende: «Deus d'Abram hat cumandadu
«Chi liberes sos fizos d'Israele».
Restat d'insignu re pius airadu
Los persighit a morte s'infedele,
multiplicat tribaglios e anneos
In castigu a sos poveros Ebreos.

                           20.
Deh! lassalos andare pro unu tridu
A su desurtu, pro sacrificare,
A su Deus de Abramu hant connoschidu
Pro veru Deus e pro l'adorare!
Ma Faraone est pius inferocidu
Prosighit sempre a los mortificare,
Cumandat a sos commissos issoro
Fagherlos tribagliare a crebacoro.

                           21.
Aron sa verga in terra hat isbattidu
E bessit una serpe mostruosa,
Faraone sos magos hat unidu
E ponet in ridiculu ogni cosa,
Est pius pertinace e induridu
Non zedit sa superbia orgogliosa,
Non credet in miraculos, ne in Deus
Cantu pius l'hant pregadu, isso fit peus.

                          22.
Pro placare su barbaru Faraone
Deus hat decretadu sa venditta,
Castigat Re e populazione
Opprimit custa zente maleditta,
Ponet a tottu disperazione,
Dogni mama in s'Egittu istat afflitta,
Pro isterminare un'Anghelu cumandat
Ed ecco so castigos chi lis mandat.

                          23.
S'abba e su Nilu in samben hat mudadu
Ranas, Tintula, Muscas, Pestilenzia,
Utzeras, Tempestas l'hat mandadu
De randine e de fogu cun violenzia
Atilipirche e iscuru hat imbiadu
Deus mustrat sa sua onnipotenzia,
Pro emendare sos coros induridos
Bochit sos primos genitos unidos.

                          24.
S'Anghelu usesit grande attenzione
Pro non tener s'Ebreu alcunu male,
Tinghent sas portas cun sambene de anzone
De sas domos issoro pro signale,
Si leant tottu in manu unu bastone:
Si manigana s'anzone Pasquale,
Ecco sa Pasca issoro istituida
Istat prontu dogn'unu a sa partida.

                          25.
Timet su Re. Los pregat umilmente
Chi partant e si leent ogni equipaggiu,
Partint dai s'Egittu unidamente
Riccos d'oro e de prata e cu coraggiu,
Est de ghia una neula e sa zente
Cun colunna de fogu in su viaggiu.
Pro andare a sa terra Cananea
Passesint in s'Arabia Petrea.

                          26.
Si pentit Faraone pro lassare
Partire sos Ebreos prontamente,
Lis ponet fattu pro los arrestare
Cun esercitu forte, armas e zente,
S'Ebreu faghet lestru a viaggiare
Ed ecco su miraculu evidente,
Mosè iscudet sa verga in su mare
S'isparti s'unda e los lassat passare.

                          27.
Investit in su mare Faraone
Presumit chi lu passat tale e quale,
Si ponet s'unda in grande agitazione
E suffocat s'esercitu Reale.
Perit su Re cun dogni isquadrone
Non torrat a s'Egittu unu mortale
S'armat s'Ebreu cun armas issoro
E sighit su viaggiu cun pius coro.

                          28.
Sos Ebreos cun cantigos de gloria
Laudant sa Divina protezione,
Cantigu primu, chi trattat s'istoria
Sonat Maria sa sorre d'Arone,
Su Deus s'Israele dat sa vittoria
Isse fit baluardu e campione,
A mare sos Egizios gherreris
Carros, armas, banderas, cavaglieris.

                           29.
Patendo sidiu e famine viaggende
Cun su grande Mosè si condoliant,
Dai su Chelu s'istat provvidende
Dulze manna e provvista chi cheriant,
In so locos pius siccos camminende
Sas roccas de funtanas lis serviant,
Sende istracca sa zente Israelita
La disturbat su Re Amalecita.

                          30.
Impedit su viaggiu custu Re
Andat a su desertu e los parare,
Investit sos Ebreos e Mosè,
Los cheret distruire e dissipare,
Però su Capitanu Giosuè
Lu inchet cun valore singulare,
Cun pompa, cun applausos e gloria
Ottenet sos Ebreos sa vittoria.

                          31.
Avanzat sos Ebreos tottu unidos
Finza a Sinai allegros e cuntentos,
Ue de alzare sunt tottu impedidos
Benit cun su Signore a trattamentos,
Los giamat chi sunt fizos elegidos
Lis dat sas legges e cumandamentos,
Pubblicados a tottu unidamente
In custu modu e manera sighente.

                          32.
1. Unu Deus adora. 3. Non lo giures.
3. Sacra sas festa. 4. Parentes onora.
5. Non boccas. 6. Non lussuries. 7. No fures
8. Su falsu non testifiches ancora.
9. De hear femina anzena non ti cures.
10. Non disizen s'anzenu in nessun'ora.
Promittit s'osservanza dogni Ebreu
Ca sa legge est dittada da unu Deu.

                          33.
Intendet tottu sa oghe Divina
In mesu a lampos, saettas e tronos,
Paret chi est tottu Sinai in ruina
Neula, fumu e orribiles sonos,
Accumpagnat prezzettos e dottrina
Chi atturdit sos pius fortes e piu bonos.
Narat Mosè pro Divinu avvertimentu
Non pius idolos d'oro, non d'argentu.

                          34.
Narat Deus e Mosè cun ispettaculu
In Sinai e cun totta ammirazione,
De fagher s'Arca, Altare e Tabernaculu
Suggettu a sa custodia de Arone,
Li dat sa legge iscritta cun miraculu
Cun su propriu didu a perfezione,
In taulas de pedra pro durare
Baranta dies l'hat fattu firmare.

                          35.
Istraccos sos Ebreos d'ispettare
S'avvisadu Mosè, sa ghia sisoro,
Discurrent totalmente idolatrare
Su Deus de Abramu no l'hant in coro,
Dai Arone s’hant fattu formare
Pro Deus veru unu itellu de oro,
L'adorant e venerant tottu unidos
Cun cantigos e sonos repetidos.

                          36.
Los incontrat Mosè sacrifichende
Cun cantos, giogos, ballos e armonia,
A s'idolu de s'oro e venerande
Brugiad s'idolu e turbat s'allegria:
Segat sas legges chi lis fit gitende
Riprendet sa perversa idolatria,
In pena de s'errore committidu
Pius de trintamizza nd’hat bocchidu.

                           37.
Mosè in tanta pena e tant'anneu
Dai Deus su perdonu hat imploradu,
S'assolvet de sa culpa cada reu
Sa legge a nou iscritta lis hat dadu.
Offerit oro e gioias dogni Ebreu
Mosè su Tabernaculu hat formadu,
Faghet s'Altare ricca in dogni cosa
Cun s'Arca totalmente misteriosa.

                          38.
Pro offerer sacrifìcios dignamente
Fit Aronne dai Deus destinadu,
Ma duos fizos suos malamente
Cun incensu e cun fogu profanadu,
Si presentat a Deus ugualmente
Cumparit unu turbine infogadu,
E presente s'Ebrea nazione
Restat brugiados sos fizos d'Arone.

                          39.
Mosè de guvernare est disisperadu
Sempre male su populo prozedit,
Deus chi l'amat, l'hai consideradu
Settant'omines bezzos li cunzedit,
Tottu bravos pro l'haere aggiuadu
Ma nisciunu remediu suzzedit;
L'aggiuant si, sos settanta anzianos
Ma consizos e medios restant vanos.

                          40.
Sempre sa nazione est inchietta
Como pius chi non mai est importuna,
Disizat de s'Egittu erbaggiu e petta
Variat a momentos che i sa luna,
Non timet ne castigu, ne minetta
S'irà contra a Mosè tot'est comuna
No hat un'ora de tranquillidade
Lu murmurat sa sorre e i su frade.

                          41.
Unu d'ogni Tribù pro esploradores
Mosè in Cananea hat inviadu,
Chi b'haiat valentes gherradores
Deghe relaziones tottu hant dadu,
Caleb e Giosuè, custos terrores
Cun su narrer issoro hant superadu,
Su populu in sos varios sensos suos
Pius hat cretidu a deghe, chi no a duos.

                          42.
Caleb e Giosuè narant: prestu andamus
Pro acquistare sa terra promittida,
Fertile cantu mai disizamus,
De fruttos e de benes arrichida:
O frades coraggiu! ite ispettamus?
Arrischemus sa vida pro sa vida,
Partemus tottu e bos asseguarade.
Chi l'acquistamus cun fazilidade.

                         43.
Sos deghe su contrariu naraiant
Ma custos fint fingidos e birbantes,
A su populu Ebreu informaiant
Chi b'haiat gherreris e zigantes,
Sos Ebreos timiat e tremaiant
Faziles puru e sempre incostantes,
Ispantados de morrer in Canan
Cherent torrare in segus dai Faran.

                          44.
Rezende su Signore tantos tortos
Cun meda pertinacia e ingannos,
Sos fizos de Israele los cherent mortos
Non lassat de lis crescher sos affannos,
Sunt sos Amalecitas pius resortos
Lis ponent gherra e lis causat dannos
Meda sunt mortos, meda sunt fuidos
Vintos, abirgonzidos, avvilidos.

                          45.
Datan, Core, e Abiron ostinados
Faghent forte congiura e ribellione,
Pretendet su guvernu e altos grados
Si cheriant Sazerdotes che Arone.
Los ingullit sa terra, disgraziados
A s'inferru pro eterna dannazione,
Sos complices brugiados da unu fogu
S'agatan puru in su propriu logu.

                         46.
Pro fuire ogni briga, ogni ostaculu
Sa pretesa est de Deus dezidida,
Ponet sas vergas in su Tabernaculu
Sas Tribus, pro connoscher sa elegida;
Sa de Arone, cun grande ispettaculu
L'incontrant birde cun fruttu e fiorida,
Ecco cessada tanta ribellione
E connotu Pontefice est Arone.

                          47.
S'est dada preferenzia a sos Levitas
Pro su cultu e pro sacras funziones,
Degumas e primitias sunt prescritas
Sagros tributos e oblaziones;
Ritos e zerimonias infinitas
Abbas sagradas d'espiaziones;
Su Levita est in alta dignidade.
Ma siat uguale in santidade.

                           48.
Morit Maria, est Deus indignadu
No est in sos prezzettos ubbididu,
Mosè puru e Arone hana mancadu
Pro toccare su monte proibidu,
Bastaiat de l'haere faedaddu
Pro dare s'abba a su populu sididu
Morit Arone; riccu de ogni dote
Su fizu Eleazaru, est Sazerdote.

                          49.
Custu populu errante e ispossadu
Sighit sempre a Mosè a murmurare,
Dispreziat sa manna chi l'hat dadu
Su Deus de Abram a manigare
Sa petta de s'Egittu hat disizadu
Lu sighit su Signore a castigare,
S'Ebreu in su desertu est sempre alettu
Non mancat su castigu e su dilettu.

                          50.
Deus mandat serpentes velenosos
Pro culpa e peccados committidos,
De vint'annos in subra sos viziosos
Sunt tottu esterminados e battidos,
S'invocant a Mosè, ma birgonzosos
Cherent perdonu pro chi sunt pentidos,
Faghet Mosè de brunzu unu serpente
Mirat su fertu e sanat prontamente.

                          51.
Barant'annos patende sunt istados
Continu in su desertu sos Ebreos;
Cumplidos custos, sunt aggraziados
Si battint con su Re de Ammorreos.
Restant vittoriosos e onorados
Si sullevant in parte in sos anneos,
S'esercitu Amorreu est tottu in terra
Non restat unu iu in cussa gherra.

                          52.
Og su Re de Bassan grande zigante
Colare in terras suas non nd'hat passu,
Ma s’Ebreu cun animu bastante
Cun legges de gherreri e cun cumpassu
Non lassat in su Regnu un'abitante
Sas zittades reduit in fracassu,
Battit fieru e non faghet perdonu.
E de ambos duos Regnos est padronu.

                          53.
S'accampesit s'Ebreu già straccu
In Moab, su ch'innanti fit Maobitta,
Su Re Balac ch'intesu hat dogni attaccu
E de sos Amorreos s'isconfitta,
Imbasciada a Balaam mandat su maccu
Pro essere sa zente Ebrea maleditta,
Andat Balaam e lu cheret servire
Ma non podet s'impresa prosighire.

                          54.
In viaggiu sa bestia chi gighiat
A caddu pro tres boltas s'est firmada,
Cantu pius bastonadas li daiat
Tantu mancu sa bestia caminada,
Reprendet a Ballam chi l'escudiat
S'Anghelu lu separat cun s'ispada,
Lu minettat a morte si maleighet
E pro las maleigher las beneighet.

                          55.
Su Re Balàc a Balan lu minettat
Pro haer sos Ebreos benedittu,
Custu a lu consizare si suggettat
Magiarzu, impostore e imperittu,
Si mitigat su Re e s'acchiettat
Iscultat su consizzu maledittu,
Consizu de sortilegu ingannosu
Reu de culpa, impudigu e dannosu.

                           56.
Consizat chi sas bellas Madianitas
Si abbellent e si estan cun grandesa.
S'imbient tottu a sos Israelitas
Pro los sollecitare a s'impuresa,
S'aderent tottu a sas veneras gitas
Peccant e idolatrant cun pretesa,
Las disizant, las amant, las onorant
Sos Idolos de Madian adorant.

                          57.
Fines si leat su pugnale in manu
Bocchit a Zambri cun dun'istoccada,
Gai cheriat Deus Soberanu
Pro essere s'idolatra vendicada,
Cessat luego su fragellu istranu
S’istrage puru est luego cessada:
E fines pro su zelu chi hat mustradu
Sazerdotes pro sempre est confirmadu.

                          58.
S'unicu istratagemma Madianita
Disgrazia e ruina l'hat causadu,
Giosuè cun sa zente Israelita
Chimbe Res hat bochidu e massacradu
Fit s'istrage crudele e infinita
Chi appena hant sas virgines salvadu,
Balam ancora est mortu in mes'issoro
L'hat pagadu cun samben dai su coro.

                          59.
Iscoberit sa terra disizada
Mosè; però non b'est pottidu intrare,
Beneighet su populu e li nada
Sas leges chi deviat osservare,
Lis dividit sa terra conquistada
Andat a Monte Nebu a ispirare.
Morit. Tottu su populu est in dolu
Pianghet pro unu mese a disconsolu.

                          60.
Giosuè, in comandu costituidu
Si leat s'arca e passat su Giordanu.
No est dai sas abbas impedidu
Passat a pè asciuttu allegru e sanu:
In Gerico e Canan hat reduidu
Zittades e muraglias a pe pianu,
Cun sa trumba Divina sos pius duros
Ruesint dai se sos fortes muros.

                          61.
Chimbe Res tott’unidos los atterrat
A Gabaon difendet giustamente,
Firmat su Sole pro chi giustu gherrat
No lu lassat intrare in s'Occidente,
Leat sos chimbe Res e los inserrat
In una grutta e persighit sa zente,
Pustis chi sa vittoria ratificat
Los apiegat, bocchit e impicat.

                          62.
Pustis tottu sos Res si sunt unidos
Pro poder sos Ebreos superare,
Ma, sos Ebreos los hant aggredidos
A s'improvvisu e senza bi pensare,
Parte sunt mortos, parte feridos
Deus cheriat tottu a los domare.
Restant gai sos logos Cananeos
Bennidos in podere a sos Ebreos.

                          63.
Ecco totta sa terra promittida
Cun penas e tribaglios acquistada,
A sos Ebreos totta est dividada,
Da issos est servida e dominada.
Ecco chi Giosuè perdet sa vida
prestu enit sa sorte cambiada,
Morit puru su grande Eleazaru
E restant sos Ebreos senza amparu.

                          64.
Fines de sazerdotes est in cumandu
Hat votu in su zivile ogni anzianu,
Varias beniamitas in nefandu
Ruent e in peccadu tropp'istranu
Ah culpa grave! Ite fattu esercrandu,
Barbaru, disonestu e inumanu!
Pro oltreggiare una femina Levita
S'Israelita est contra a s'Israelita.

                          65.
Sas undighi Tribù si sunt unidas
Faghent de tant'oltraggiu aspras vinditas
Unanime imparare e resentidas
Intimat gherra e sos Beniamitas,
Cun attaccos e forzas repettidas
Dant soddisfazione a sos Levitas,
Restant interamente guasi distruttos
Gaba e beniamitas dissolutos.

                          66.
S'Ebreu abusat sa Divina legge
Sos Idolos adorat, che infedele,
Faghet ischiavu su populu e regge
Su Re Mesopotamicu e crudele
Finzas chi liberadu est custu gregge
Dai su capitanu Othoniele,
Torrant de nou a committer errores
De su Re Moab sunt servidores.

                          67.
Aod est capitanu generale
De su populu Ebreu cun grandesa,
A s'inimiga e zittade reale
Andat pro haer su Re in segretesa;
L'infilzat in sa matta unu pugnale
E fuit cun sobrada fazilesa,
Pustis hat investidu cun s'armada
Mortu nd’hat deghemizza tott'a ispada.

                          68.
Li suzzedit Samgar in su guvernu
Chie hat sos Filisteos persighidu:
Cun dun'arvada e cun zelu paternu
Seschentos Filisteos hat bocchidu
Valore raru, onore sempiternu,
Chi hat sa zente inimiga intimoridu,
In tempus de un'annu, su meschinu!
Si morit e los superat Jabinu.

                          69.
Debora profetissa los cumandat,
Ed ecco chi Jabinu dat s'attaccu,
Ma s'ardore mitigat e abblandat,
Zedit a su valore de Baraccu,
A Sisara Jabinu raccumandat
Chi ponzat sos Ebreos tottu a saccu,
Fuit Sisara ispintu e abbattidu
Jael cun dunu giau l'hat bocchidu.

                          70.
Mortu Baraccu e mancada Debora
Su Re Madianita lo superat:
S'Ebreu peccat, cambiat a dogn'ora,
A oras calmu e a oras s'alterat:
Est Idolatra e si pentit ancora
E Deus lu perdonat e tollerat,
S'eligit pro divina ordinazione
Prinzipe de S'Ebreu Gedeone.

                          71.
Gedeone est istadu preferidu
Prinzipe cun notabiles signales,
Custu hat sos inimigos assalidu
Cun trumbas e cun sonos musicales,
Ecco tottu s'esercitu fuidu
In vias tortas e logos fatales
Subra sa notte fuende a s'iscuru
Si sunu mortos inter issos puru.

                          72.
Guvernat Gedeone barant'annos
Cun valore e cun animu gagliardu,
Non s'attrivit pius fagherli dannos
Unu Madianita non testardu
Si morit cun settanta fizos mannos,
Senza contare Abimelech bastardu,
Fattu cun concubina Sichemita
Inimigu a sa zente Israelita.

                          73.
Su burdu de guvernu intrat in brama
Tottu est pienu de crudelidades:  
S'intendet cun sa zente de sa mama
E si bocchit sessantanoe frades,
Lu faghent in Sichen cun grande fama
Prinzipe Ebreu cun solennidades,
Si salvat unu solu a s'aggressore
Giamadu Joatan, frade minore.

                          74.
Mancu haiat tres annos guvernadu
Su birbu, fratricida, micidiale,
Chi l'hant sos Sichemitas degradadu
Sudditos lu cherent tottu male,
Però cust'assassinu infuriadu
In Sichen semenadu b'hat su sale.
Sos chi l'hant dadu onore e prinzipattu
Hat mortu in ricumpensa e hat insfattu.

                          75.
Sighit sa gherra, a Thebes dat s'assaltu
E bincher dogni armada e dogni forte,
In mesu a tanta briga subrassaltu
Cheret sa culpa sua e giusta sorte,
Chi una femina a pedra dai log'altu
L'iscudet e li dat colpu de morte,
Cumandat chi l'haerent accabbadu
Pro non morres gasie disonoradu,

                          76.
Thola est fattu zuighe, e mortu custu
Lairu in tale impleu li suzzedit.
Torrat s’Ebreu a s'errore vetustu
A su Deus de Abramu male prozzedit,
Deus in pena est pro castigu giustu
A Filistim vittoria cunzedit,
Fini ischiavos, ma pustis emendados
Istesint da Jeffe liberados.

                          77.
Pentidos de sa culpa sos Ebreos
Jefete sos Amorreos annichilat,
Invidiosos sunt sos Efrateos,
Custos puru in s'ispada los infilat.
Non lassat in guvernu Filisteos
A chie occhit, a chie mutilat;
Fatt'hat votu chi a Deus diat dare
Su ch'innantis li diat incontrare.

                          78.
Sende torrende a domo vittoriosu
Bidet sa fiza e devet esser morta.
Narat: fiza mia! Ite fattu penosu
Tue a su sacrifiziu t'accunorta:
Duos meses de tempus luttuosu
Li pregat e a morrer s'est resorta,
Su votu fattu a Deus ratificat
S'unica bella fiza sacrificat.

                          79.
Mortu Jefte zuighe est Abesone
Pro haer sos Ebreos guvernadu,
A custu suzzedit Abialone
In fattu sou Abdone hat segundadu.
De pustis s'invincibile Sansone
Est istadu a nascher annunziadu.
A sa mamma cun s'Anghelu Divinu
Pro atterire s'orgogliu Filistinu.

                          80.
Narat s'Anghelu a sa mama de si astenner
De ogni cos'immunda, birra e binu,
Mentres ch'in sas intragnas deviat tenner
Su fizu Nazzarenu e peregrinu,
Fit benzende su tempus de trattener
Su furore e orgogliu Filistinu,
Obbidiat a s'angelica idea
Naschet Sansone, azzotta Filistea,

                          81.
Fattu mannu Sansone, ed azzegadu
De una femina bella Filistea,
No hat mancu a sa naschida miradu
Fit avvertidu e non mudat de idea,
A tamnata a pretendere est andadu
In su viaggiu hat sa prima pelea,
L'incontrat pro accidente unu leone
Gherrant umpare e balanzat Sansone.

                          82.
Andende a isposare passaiat
Custu liberadore de Israele,
Ue cuddu leone mortu haiat
E l'incontrat in bucca tantu mele,
Lu ponet in enigma e si creiat
Chi s'isposa in s'affettu fit fidele.
«Su chi divorat su cibu m'hat dadu
«Su pius forte su dulche m'hat donadu».

                          83.
Su partu fit de dare unu bestire
A trinta giovaneddos de brigada,
Su segretu a s'isposa hat fattu ischire
Ma custa sende a morte minettada,
Finta puru e timende de la occhire,
Isveladu hat s'enigma e tottu nada
Sos Filisteos nesint a Sansone:
«Cuss'est su mele in bucca e su leone».

                          84.
Sansone pius s'adirat e s'annozzat
Partit luegamente in Ascalone,
Ue bocchit trint'omines e ispozzat
Senza perdonu e senza cumpassione;
Si leat sos bestires e islozzat
Pagat sa posta pro chi fìt regione,
Beru chi l'hant traighidu e burladu
Ma cun custa de samben hant pagadu.

                          85.
Partit Sansone cun dispiaghere
A sa domo patema s'est conduidu,
Pensende chi non torre, sa muzere
S'est cogiuada cun ateru maridu,
Narat Sansone: chi morrer ischere
S'offesa non si ponet in olvidu,
Cust'est pro m'esser fattu Filisteu
Lu so naschidu e cherz'essere Ebreu.

                          86.
Sansone leat tregherentos mazzones
Lis ligat in sa coa fenu alluttu
S'iscappant in campagna e bidatones,
Arbores e laores hant distruttu,
Binzas e Filisteas possessiones
Zedint a sas fiamas ogni fruttu,
Lu chircant sos offesos Filisteos
E bi lu dant ligadu sos Ebreos.

                          87.
Ligadu in mesu armanda Filistina
Truncat sas funes e inferocidu,
Leat in manu una barra ainina
Milli nd'hat mortu, su restu est fuidu,
Bessit una funtana cristallina
Da una dente a bier chi est sididu,
Sende prinzipe Ebreu nomenadu
Sansone est de Dalila innamoradu.

                          88.
Si mustrat cust’amante disonesta
A s'amadu Sansone lamentosa,
Finzas chi dogni cosa est manifesta
Sa patria favorit s'ingannosa,
Sende dormidu li radet sa testa
No hat pius cudda forza istrepitosa,
L'inzegat, lu bastonat e lu ligat.
Li faghet milli beffes e fatigat.

                          89.
Festas sos Filisteos fint fattende
Sende in Gaza sa zente cungregada,
Sos pilos a Sansone fint creschende
L'avvisant pro lu ider sa brigada,
Sas colunnas inue fint ballende
Nd'hat ruttu e s'est sa zente sutterrada,
Morit Sansone cun sa zente unida
Pius nd'àt mortu morzende, chi no in bida.

                          90.
Guvernende Heli, Noemi hat cogiadu
Duos fizos cun duas Moabitas,
Si morit ambos. Cas'isfortunadu!
Sas nuras sunt battias e afflittas,
Ruth hat sa legge Ebrea professadu
A Betlem cun sa sogra si sunt gittas,
Ue incontrant parentes pro accunortu
De cuddu Elimelech maridu mortu.

                          91.
S'incontresit cun Boz, chi si dignat
De ischire chic est Ruth pro l'azzerare,
Connotta, la preferit e carignat
In su campu la lassat ispigare,
Gighet orzu a Noemi, chi s'impignat
De cogiuare a Ruth cun Boz unipare,
Consizzat a sa nura: «anda pulida
«Pro aggradare a Boz e benestida».

                          92.
L'imbiada a s'arzola a si corcare
Sutta sos pes de Boz ben'impompada,
Ruth preghesit a Boz de li bettare
Su mantu pro chi s'essere amparada,
«A mie pro muzere» nadu l’hada,
«Ti so parente e mi podes leare
Rispondet Boz: «Eo ti ponzo mente
«Bastat chi zedat s'istrintu parente».

                          93.
Fit legge firma e prezzettu ubbididu
E dai sos Ebreos osservadu,
Chi su propincu a su maridu
Sa viuda s’haeret isposadu.
Su pius propincu hat cun gustu zedidu
Custu derettu e sind'est cuntentadu
E cun forma e cun depida cautela
Zedit a su derettu e parentela.

                          94.
Hapida sa dispensa o sa licenzia
Cun cuntentu e sobradu piaghere,
Boz subitu s'est movidu a clemenzia
E a Ruth s’hat leadu pro muzere,
Tant’hat fattu s'Eterna Provvidenzia
S'Ente Supremu e de su mundu mere,
Generat a Obed custu massaju.
Babbu d'Isaia e de Davide giaju.

                          95.
Anna isterile e sempre in disizzu
De tener prole e faghet orazione
Offerzende su sou primu fizzu
A Deus cun perfetta devozione,
Li naschet Samuele. Dogni fastizzu
Zessat tormentos e afflizione;
Appena in sos tres annos istitadu
Lu dat a Heli pro l'haer allevadu.

                          96.
Sos fìzos d'Heli hant pustis prozzedidu
A sa legge divina indignamente;
Heli no hat che babbu correggidu
Los curreggit appena e levemente,
Deus pro tale culpa hat. permittidu
Morrer sos fizos d'Heli istranamente,
In sas battaglia cun sos Filisteos
Lis leant s'Arca e perdent sos Ebreos. 

                          97.
Est Heli ogni cosa manifesta
Cun pretesa e notizia recente,
Intendet sa notizia funesta:
«Lead'est s'Arca» e ruet d'accidente:
In su ruer segadu s'hat sa testa.
Giughent s'Arca in Azoto allegramente;
La collocant cun grande acclamazione
A dainanti de s'idolu Dagone.

                          98.
S'Arca e Dagone non sunt ambos santos
Non podent esser ambos prodigiosos,
Ruet Dagone e si faghet a cantos:
B'hat males in Filistim contagiosos,
In Azoto s'aunit tottu cantos
Remittint s'Arca a Betsames paurosos
No la rezzint che veros Israelittas
Morint in pena immensos Betsamittas.

                          99.
Essende direttore Samuele
In Masfatta fattesit congregare
Tottu cantos sos fizos de Israele
E los faghet pregare e digiunare,
S'est atterradu dogni idolo infedele
Su Deus veru torrant adorare;
Los attacat s'armada Filistina
Ch'in mesu e tronos incontrat sa ruina.

                          100.
Bennidu Samuele a sa ezzesa
Affannosa e decrepita edade,
Non potende servire cun destresa
Su populu est cun tott'attividade,
Cunferit a sos fizos ogn'impresa
Guvernant male e cum severidade,
Sos Ebreos unidos si lamentant
Chi cherent unu Re li rappresentant.

                          101.
Samuele proponet chi diant tenner
Apende Re ispesas e tributtos
Non lassant sos Ebreos de sustenner
Sun firmos e a tottu risoluttos,
«Cherimus Re, benzat su ch'àt a benner
«Gabellas, donativos, istituttos».
Pro consizu divinu Samuele
Nomenesit a Saul Re de Israele.

                         102.
Saule primu Re s'est numenadu
Sabiu, bellu e de alta istatura,
Narat intantu hat a Jabes assediadu
Sos Jabitas si trement de paura,
E pustis chi est s'Ebreu umiliadu
L'inponet una pena sa pius dura,
(Che maccu e furibundu l'alzat s'estru)
De nde ogare a tottu s'oju destru.

                         103.
Saule assaltat s'inimigu campu
Subra su monte, cando fint dormidos,
Manizzat s'arma e ispada che lampu
Restant sos Ammonitas destruidos
A pagos de fuire hat dadu iscampu
Medas sunt mortos, ateros feridos.
Sos chi fint de Saule discuntentos
L'azzettesint pro Re e fint cuntentos. 

                         104.
Saule hat tentu sa cussenzia netta
Sos primos duos annos ch'hat regnadu,
Pustis che sazerdote e che Profetta,
Isse hat offertu e hat sacrificadu,
Cun iscusa e cun massima inderetta
Chi med'a Samuele hat ispettadu,
Samuele l'hat de maccu curreggidu
Ca no fit sacra e de sacru hat servidu.

                         105.
Jonata cun su solu iscudieri
Surprendent s'inimigu a s'ispessada,
Cun coraggiu e ardore de gherreri
Intrat subra sa notte in mes'armada,
A chie est mortu, a chie est presoneri
Supplit Saule. Sa zente isbaragliada
S'agattat, dispersa e disunida
Senza pensare hat perdidu sa vida.

                         106.
Saule pena de morte hat intimadu
Cun giuramentu a s'annada presente,
Pro chi nisciunu haeret manigadu
Senz'intrare su sole in s'occidente,
Unu pagu de mele hat assazadu
Jonata senz'ischire pro accidente.
Pro disgrazia sua e m'ala sorte
Su babbu lu cundennat a sa morte.

                         107.
Su populu hat a Jonata salvadu
Pro no haer delittu committidu,
Samuele a Saule hat comandadu
Comente fit dai Deus suggeridu,
De haer s'Amalecita isterminadu
Ch’haeret zente e siedas distruidu
Distruit si, però su Re salvesit
Cun medas animale chi catturesit.

                         108.
Samuele custu fattu hat curreggidu
A Saule cun minettas e l'hat nadu,
Chi a Deus non fìt agradessidu
E chi deviat esser castigadu,
Ca su prezettu no hat obbedidu
E chi su regnu sou fit zessadu.
Samuele abituadu a obbedire
Present'isse, ad Agag faghet bocchiere.

                         109.
Samuele a Davide nomenesit pro Re
Connottu dai Deus pro pius dignu,
Ecco a Saule ch'est foras de sè
Lu guvemat s'ispiritu malignu.
Ischit chi fit su fizu Jessè
De s'arpa sonadore a tott'impignu,
L'avvisant pro sanare sa mania
A Saule cun su cantu e armonia.

                         110.
Saule l'hat rezidu cun amore
E si l'hat fattu iscudieri sou,
Pro chi li curait su furore
Dogni die cun cantu e sonu nou,
Sende Golia su pius gherradore
Zìgante e pro duellu fattu a prou
Intimant sos superbos Filisteos
Duellu dezisivu a sos Gìudeos.

                         111.
Davide su duellu hat azzettadu
Faeddat a Golia dai attesu,
Cun d'una frunda e de bastone armadu
L'hat segadu su fronte mesu mesu,
Ecco custu zigante appoderadu
Chi ruet mortu a matt'a terra istesu,
Cun s'arma sua e cun motivu giustu
L’hat segadu sa testa dai su bustu. 

                          112.
Su populu s'est postu in allegria
E cungregadu in sa Reale Corte,
Laudat a Davide pro chiss'ebbia
Hat mortu su zigante su pius forte,
Ma Saule est intradu in gelosia
E cheret a Davide dare sa morte;
E li fibrat sa lanza totta in una  
E si salvet su colpu pro fortuna.

                          113.
Pustis cun fide finta e dispiaghere
Pro li occhire chentu Filisteos,  
Sa fiza l'hat conzessu pro muzere
Ma no amat vittorias ne trofeos,
Jonata lu difendet cun piaghere
L'amat Micol e tottu. sos Ebreos,
De custos avvisadu e avvertidu
Davide dae sa Corte s'est fuidu.

                          114.
Saule feroce appena hat ischidu
Chi fit d'Achimelech accasagiadu,
Tottu sos Sazerdotes hat bocchidu.
Pro fortuna Abiatas s'est salvadu,
Davide in ogni puntu est persighidu
Nabal ogni provvista l'hat negadu;
Davide de lu occhire lu minettat
Ma sa prudente Abigail l'acchiettat.

                         115.
Davide a su desertu s'est fuidu
Non tenet de gherrare intenzione
Saule l'hat puru inie persighidu
Cun trintamizza armados d'isquadrone,
Ma intresit Davide tropp'attrividu
A sa regia tenda e padiglione.
Cando dormit Saule e si recreat
Sa lanza e una tazza nde li leat.

                         116.
Pustis li bettat boghes dai lontanu
Avvilende su suo generale,
No l’hant mortu, proite fit umanu
Fit sogru e re, e non l'hat fattu male,
Saule si pentit pero tott'in vanu
Lu cheret puru in sa domo reale.
Ma Davide dai larghu si lu mirat
E a domo de Achis si retirat.

                         117.
Faghent sos Filisteos unione
Contra Saule e zente Israelita,
Sunt sos Ebreos in perdizione
Perit s'armada in s'istragge infinita,
Restat Saule in disperazione
Narat a s'Iscudieri: Ah! no, coitta;
Dami sa morte cun s'ispada tua»
«No» rispondet: s'est mortu cun sa sua.

                         118.
Ischit Davide chi Saule hat finidu
Gai sas dies suas malamente, 
Pro l'allegrare unu s'est attrividu
De li gigher sa benda pro presente;
Pero Davide sind'est resentidu
E l'hat fattu occhire prontamente.
Castigadu hat sa vana presunzione
Fit unu sogru e Re in conclusione.

                         119.
Davide est dai Deus comandadu
De partire luego in sa Giudea,
Ue tottu pro Re l'hana acclamadu
Tantas Tribus sunt de atera idea,
E Re a Isboseth hant nominadu.
Custa zente incostante, ingrata e rea
Si l'hat mortu in lettu a tradimentu
Ma sa morte pro premiu nd'hat ottentu.

                          120.
Ecco chi sas Tribus de sos Ebreos
Lu connoschent pro Re in unione.
Fini in Gerusalemme sos Jebuseos
Tottu los mandat in perdizione,
In mesu a tanta glorias e trofeos
Leat sa fortalesa de Sione,
Inue fabricadu m'hat de nou
Palattos pro sa sede e tron sou

                          121.
Gerusalemme Davidica zittade
Est pustis dai tottu rispettada,
S'Arca divina cun solennidade
Cheriat in Sione collocada,
Partit Davide cun totta umilidade
Cun zente meda e l'haer trasportada:
La toccat Oza pro chi si tremiat
Morit in s'attu ca dignu non fiat.

                          122.
Sa morte d'Oza hat postu apprenzione
E s'est totta sa zente impaurida,
Passat in domo de Obededone
Inue cun rispettu est accoglida,
Pro cussu dogni benedizione
L'est dai s'Arca Santa cunzedida,
S'incoraggint de nou a la leare
A Sione fit bisonzu e la portare.

                         123.
Partin de nou. Su populu intonat
Cantigos sacros cun pompas e galas,
Davide si ballat e cun s'arpa sonat
Sos Levitas la giughent supra palas,
La circundat su populu e coronat
Current a bolu, che chi gittant alas,
Michol si beffat cando passat s'Arca
Pro ballare e cantare su Monarca.

                         124.
Collocat s'Arca in su monte sagradu
Faghet Davide de paghe oblaziones,
A d'ogni Israelita hat cuntentadu
Cun donos puru e retribuziones
Deus tando a Michol hat castigadu
Sas beffes suas e irrisiones,
Ite pius castigu e pius fastizu
D'esser Reina e morrer senza fizu.

                         125.
Davide che piedosu Sovranu
Cheriat unu Tempiu fabbricare;
Ma de custu impedidu l'hat Natanu
Profetta, chi l'hat nadu a lu lassare,
Mentres bi diat haer mezus manu
Pius potente pro l'edificare,
Deus l'hat promittidu ogni favore
Ma su Tempiu ha su sou successore.

                         126.
Davide puru s'hat fattu tributarios
Sos Filisteos cun sos Moabitas,
Pro chi fini inimigos e contrarios
Cun Ammonitas e Amalecitas;
Chie pro forza e chie volontarios
Si faghent tottu veros Israelitas
Cantu a Miphiboset hat istimadu,
S'ammentad chi su babbu l'hat salvadu.

                         127.
Como in triunfos, come in vituperiu
Pustis ch'est Santa sa cussenzia rea,
Davide hat cummitidu s'adulteriu
Cun sa bella ed ermosa Betsabea:
S'abbusat troppu de su grande imperiu.
Si servit de s'astuzia sa pius fea,
Appenas chi fit raida hat ischidu
Chi tentat de occhire su maridu.

                           128.
Dae sa gherra pro corcare umpare
Cun sa muzere s'innozente Uria,
L'avvisat. Non b'est cherfidu corcare
L'imbiat a sa gherra un'attera ia
Avvertit a Joab de l'impostare
In logu forte pro essere battia 
Betsabea; e risultat s'attentadu,
E cun issa Davide s'est cogiuadu.

                         129.
Grande offesa a su Deus Soberanu
Est istad'unu e ateru peccadu,
Poveru Uria! Cun barbara manu
L'hat fattu morrer in su campu armadu!
Mort'Uria, represu l'hat Natanu,
Gasi fit dai Deus cumandadu.
Lu minettat cun animu severu
Flagellos, ch'at offesu su Deus veru.

                         130.
Davide s'est pentidu cun fervore
A dogni penitenza s'est resortu.
Ma pro primu castigu su Creadore
Su fìzu sou a Betsabea mortu,
Ecco a Davide in timore e tremore
Mancu male, li servit de accunortu,
Chi li naschet su fizu su pius abile
Cun Betsabea, Salomone affabile.

                         131.
Non mancat a David afflizione
No hat ancora sa culpa iscontadu,
Su fizu primu, su brutale Ammone
Hat sa propria sorre violadu,
S'ateru fìzu, su birbu Assaline,
Pro vinditta ad Ammone hat isvenadu,
Assalon si fuit dae sa Corte
Abbirgonzidu ca timet sa morte.

                         132.
Una femina astuta in bellu gabu
Cun paridades, medios e consizu,
Unidos a s'astuzia de Moabu
Placat su Re e perdonat su fizu,
Dae Gessur giamadu l'hat su babbu
Ch'ismentigat dolores e fastizu.
Torrat in corte su fizu Assalone
E ponet a su babbu in perdizione.

                         133.
Postu in Corte s'est fattu populare
Trattat a tottu cun rara clemenzia,
Fit arte sua de ischire ingannare
A tottu cun fingida cumpiaghenzia,
Faghet congiura pro detronizzare.
A su propriu babbu cun violenzia,
In effettu l'attaccat pro lu occhire
Ma Davide faghet prestu a si fuire.

                         134.
Intrat in sa Zittade che triunfante
Cun totta gala su fìzu crudele,
Cun sas muzeres de su babbu errante
Faghet ingestos; lascivu, infidele,
Malignu iniqu, in tottu esorbitante
Pro sos consizos de Achitofele;
Non li torrat pius a contu su fuire
Est su babbu forzadu a resistire.

                         135.
Intrat in guerra una e ater'armada
E formnana un'attaccu sambenosu,
S'armada d'Assalone est fracassada
Achitofel s'impiccat de paurosu
Assalon fuit a sa disisperada,
In mesu a chercos e littu buscosu
Currende a briglia isolata a totta fua
S'impiccat cun sa propria trizza sua.

                          136.
Ischit Joab, chi si fit impiccadu
Cuncurret lestru pro l'haer finidu:
Tres dardos in su coro l'hai ficcadu
Davide est de sa morte risentidu.
Fit fizu e l’hat piantu e lastimadu,
Ancora chi ribelle e aburridu,
Da su male est bennidu su peus
Tott'est istadu ch’hant offesu a Deus.

                         137.
Sos d'Israele sunu tottu umiliados
A Davide cun affettu singulare.
Pro lu ponner in tronu sunu andados
A su Giordanu pro l'accumpagnare.
Ma sos de Giuda si sunt avanzados
A dainanti de tottu a l'incontrare
Naschet inter tribus sa gelosia
Ed ecco ribellione atera ia.

                         138.
Davide ogn'inimigu hat perdonadu
Cheret paghe e non cheret confusione.
Seba arrogante s'est solu iscartadu
Sonende trumbas faghet ribellione,
Ma Davide in Gerusalemme torradu
Est rezidu cun totta acclamazione.
No l'hat mancadu medios, nè valore
De destruire a Seba seduttore.

                         139.
Davide faghet Amàsa generale
Pro persighire a Seba disizosu.
Joab non l'amat e lu cheret male
Pro su generalatu invidiosu,
Li passat in fiancos su pugnale
Finghende dare unu abbrazzu amorosa
Chircat a Seba ue fit retiradu
E bilu d'hat in manos istestadu.

                          140.
Ecco dogni tumulto ch'hat cessadu
Ecco a Davide pacificu e in gosu,
Ecco ch'est dogn'Ebreu umiliadu
Eccol'in paghe, in tronu e in reposu
Su populu Davide hat numeradu
Pro cumparrer potente e vittoriosu
Incontra sa divina indignazione.
E castigat sa vana presunzione.

                         141.
De tanta vanidade resentidu
Cun su Profetta Gad l'hat ordinadu,
Chi de tres penas haert elegidu
Davide mezzus sa peste hat preferidu
Famine, gherra o peste e seberadu.
Pro tres dies pero s'est ingannadu.
Ah! Cant’hant causadu sos peccados
Settantamizza morint appestados.

                         142.
Ah! suprema e tremenda penitenzia
Canta zente distrutta e affligida!
Pregat Davide sa divina clemenzia
Contrittu offerit sa propria vida,
Basta chi zesset tanta pestilenzia
Contra a sa nazione infierida
Narat a Deus: «sa morte eo cheria
«Pro chi connosca ch'est pro culpa mia».

                         143.
Davide si ponet in orazione
Si pentit de offesas e peccados,
Cumponet salmos cun devozione
Tales d'esser sos sudditos salvados
Deus si movet a cumpassione
E culpas e peccados sunt burrados.
Li cunzedit sa grazia chi pedit
Zessat sa peste cando s'ira zedit.

                       144.
Davide cumponit armonios cantos 
Sos cales sos fideles veneramus,
E los tenimus pro pios e santos
Ch'in tottu sas Ecclesias los cantamus,
Cando mai pius glorias e bantos
Su babbu de Gesus puru lu namus!
Ghie mai in sos fizos de Adamu
Dignu pius de Davide e de Abramu?

                       145.
Davide est bezzu e in conclusione
Devet lassare mundu, tronu e corte,
Coronat a su fizu Salomone
In isse ruet dogni donu e sorte,
In su morrer non b'hat distinzione
A nessunu perdonu dat sa morte,
Mortu de settant'annos e pentidu
Dae Deus amadu e favoridu.

                       146.
Canta pena in Gerusalemme e piantu
Cantos sospiros, cantas affliziones!
Cando trofeos dai tantu in tantu
Cando tormentos e seduziones,
Como peccat Davide e come est santu
Como turbat in sas avversiones,
Come como pastore e come Re
Homine, siat regula pro te.

                       147.
Fit Adonia su fizu mazore
De Davide. D'esser Re custu hat pretesu.
Ma Salomone ancora chi minore
De sa pretenzione fit offesu,
Fit coronadu e veru successore
E hat dogni malizia cumpresu,
Faghet bocchire Adonia e Joabbu
Cun Semei odiados dae su babbu.

                         148.
Cumparet Deus a su nou Re
Narzendeli in sa santa visione,
«Salomone, ite cheres dai me?
«Su chi cheres ti do, pedi e dispone,
«Dogni misericordia est in Te,
«Umile li rispondet Salomone,
«Pro guvernare giustu e cun prudenzia
«Dami dozilidade e sapienzia».

                         149.
Sagatat Salomone sapiente
Chi simile in sa terra non nd’hat nadu
Si faghet riccu, affabile e potente
Pro chi sos bene hat dispreziadu,
Dad primu esperimentu un accidente
De duas mamas l'hat rappresentadu;
Chi dormidas umpare e in comunu
Cun duos fizos, mortu bind'hat unu.

                         150.
Cumparent ambas a su disafiu
Su Re iscultat e tottu hat cumpresu,
Ambas sas mamas pretendet su biu
Su mortu lassant in su lettu istesu,
Narat Salomone: «Este giudiziu miu
«Chi si partat su iu mesu mesu;
«Non b’hat proa nisciunu et est rejone
«Ch’happedas ambas duas sa porzione».

                         151.
Sa falsa mama narat a lu partire
Ma sa vera no hat acconsentidu,
Repugnat sa natura de lu occhire
E mezzus l'hat a s'atera zididu,
Ordinat Salomone e lu zedire
A custa, ca de custa fit naschidu,
Sapiente giudiziu e sinzeru
Chi hat ammiradu s'universu interu.

                         152.
Salomone est dae tottu istimadu
Est su Re in Levante pius potente,
De sos ateros Res est rispettadu
Su pius fort'est in benes e in zente,
A su Deus de Abramu hat fabbricadu
Su Tempiu su pius riccu ed eminente,
L’hat de oro e de marmuru arrichidu
Chi simile in su mundu non s'est bidu.

                         153.
Sett'annos est istados fabrichende
Custu Tempiu cun tota attivitade,
Pustis cumpridu, adorante e preghende
Posta b'hat s'Arca cun solennidade,
Cun Sacerdotes e sacrifichende
Animales de ogni calidade;
L'hat dedicadu cun coro sinzeru
E beneighet su populu interu.

                         154.
Cumparit Deus un'atera ia
Ai custu grande Re in visione,
Li narat: «S'ubbidis a sa legge mia
«Su regnu est tou senza divisione,
«Ma si committis calchi idolatria
«A fizos tuos senza remissione,
«De benner su castigu, ista seguru
«De destruer su Tempiu e terras puru».

                         155.
Già sa Reina Saba est informada
De custu Re pius riccu e sapiente;
Pronta cun donos s'est determinada
A su viaggiu a lu ider presente,
Da chi l'hat bidu e chi trattadu l'hada,
Hat nadu chi sa fama fit niente,
Posta in sa paridade e proporzione
De cantu su ch'in se fit Salomone.

                         156.
Dogni naschidu est suggettu a s'errore
Custu Re sende sabiu hat mancadu
Essende bezzu s'est dadu a s'amore
Settighentas muzzures s'hat leadu,
Tottu reinas cun grande orrore
Sos idolos issoro hat adoradu
Est dissolutu e senza sas reinas
Hat leadu treghentas concubinas.

                         157.
Ue est andada tanta sapienzia?
Ue sa dozilesa e bonu coro?
Ue s’alta e divina confidenzia
Chi l'hat dadu dottrina, prata e oro?
Pro feminas mudadu hat de cussenzia
Cun adorare sos Deos issoro
Ue puru sos donos de natura
Cun cantigos chi narat s'iscrittura.

                         158.
Salomone sas dies hat finidu
Unica fama in su mundu hat lassadu
Eo mi creo de s'essere pentidu
Ma no so zertu de s'esser salvadu.
Opera suas hapo legidu e bidu
E confido de s'essere emendadu,
Ma su regnu divisu hat a restare
Su fizu sa notizia nos det dare.